作者：柳永
词牌/韵律：十二时・忆少年

paragraphs: 晚晴初，淡烟笼月，风透蟾光如洗。
觉翠帐、凉生秋思。
渐入微寒天气。
败叶敲窗，西风满院，睡不成还起。
更漏咽、滴破忧心，万感并生，都在离人愁耳。
天怎知、当时一句，做得十分萦系。
夜永有时，分明枕上，觑着孜孜地。
烛暗时酒醒，元来又是梦里。
睡觉来、披衣独坐，万种无憀情意。
怎得伊来，重谐云雨，再整馀香被。
祝告天发愿，从今永无抛弃。